KOMISSION ASETUS (EY) N:o 133/98,
annettu 20 päivänä tammikuuta 1998,
Egeanmeren pienille saarille myönnettävää tukea koskevan erityisen järjestelmän soveltamista koskevista yksityiskohtaisista säännöistä viinitarhojen ja väkevien viinien yksityisen varastoinnin osalta annetusta asetuksesta (ETY) N:o 3112/93 poikkeamisesta markkinointivuonna 1997/98
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon tiettyjä maataloustuotteita koskevista erityistoimenpiteistä Egeanmeren pienten saarien osalta 19 päivänä heinäkuuta 1993 annetun neuvoston asetuksen (ETY) N:o 2019/93 (1), sellaisena kuin se on viimeksi muutettuna komission asetuksella (EY) N:o 2417/95 (2), ja erityisesti sen 9 artiklan 4 kohdan,
sekä katsoo, että
asetuksen (ETY) N:o 2019/93 9 artiklan 2 kohdassa säädetään, että markkinointivuodesta 1997/1998 perinteisillä tuotantoalueilla tuotettavien tma-laatuviinien valmistukseen tarkoitettujen viiniköynnösten viljelylle myönnetään hehtaaritukea ainoastaan tuottajaryhmittymille tai -järjestöille, jotka ottavat käyttöön toimenpiteet toimivaltaisten viranomaisten hyväksymän ohjelman mukaisesti tuotettujen viinien laadun parantamiseksi; komission asetuksen (ETY) N:o 3112/93 (3), sellaisena kuin se on viimeksi muutettuna asetuksella (EY) N:o 2537/95 (4), 2 artiklassa säädettyä määräaikaa olisi markkinointivuoden 1997/1998 osalta lykättävä 1 päivästä toukokuuta 1997 31 päivään joulukuuta 1997 siten, että markkinointivuoden 1997/1998 osalta edellä mainittua tukea koskeva hakemus voidaan jättää 1 päivästä toukokuuta 1997 31 päivään joulukuuta 1997 ottaen huomioon vaikeudet, joita tuottajajärjestöillä on ollut edellä mainitun kyseisten viinien laadun parantamiseksi tarkoitettujen toimenpiteiden valmistelussa ja esittämisessä, ja
tässä asetuksessa säädetyt toimenpiteet ovat viinien hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Poiketen siitä, mitä asetuksen (ETY) N:o 3112/93 2 artiklan 1 kohdassa säädetään, markkinointivuoden 1997/1998 osalta tuottajaryhmittymät tai -järjestöt voivat jättää hehtaaritukihakemukset toimivaltaiselle viranomaiselle viimeistään 31 päivänä joulukuuta 1997.
2 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 20 päivänä tammikuuta 1998.